b'\n_START_ARTICLE_\nAhilova peta\n_START_PARAGRAPH_\nAhilova peta je usodna slabost nekoga ali ne\xc4\x8desa mo\xc4\x8dnega in nepremagljivega, ki lahko povzro\xc4\x8di njegov propad. Izraz izhaja iz gr\xc5\xa1ke legende o Ahilu, juna\xc5\xa1kemu bojevniku, ki je veljal za nepremagljivega. Kot dojen\xc4\x8dku mu je bilo po legendi prerokovano, da bo umrl zaradi pu\xc5\xa1\xc4\x8dice v nogi, zato ga je po eni od razli\xc4\x8dic mita njegova mati Tetija potopila v reko Stiks, kar naj bi mu dalo nadnaravno neranljivost. Vendar ga je, ko ga je potopila z glavo navzdol, dr\xc5\xbeala za peto, ki se zato ni zmo\xc4\x8dila. Ahil je zmagal v \xc5\xa1tevilnih bitkah, dokler ga ni v eni od bitk trojanske vojne v peto ustrelil Paris, z Apolonovo pomo\xc4\x8djo. Ta dogodek ni opisan v Iliadi, temve\xc4\x8d se pojavi \xc5\xa1ele kasneje v gr\xc5\xa1ki in rimski poeziji ter dramatiki._NEWLINE_Danes nosi Ahilovo ime tudi Ahilova kita oz. tetiva, ki povezuje troglavo me\xc4\x8dno mi\xc5\xa1ico s petnico.'